**ΒΟΥΛΗ ΤΩΝ ΕΛΛΗΝΩΝ**

**ΠΑΣΟΚ - ΚΙΝΗΜΑ ΑΛΛΑΓΗΣ**

***ΠΑΡΙΣ ΚΟΥΚΟΥΛΟΠΟΥΛΟΣ***

***Βουλευτής ν. Κοζάνης***

 **Μ. Δευτέρα, 14 Απριλίου 2025**

**ΔΕΛΤΙΟ ΤΥΠΟΥ**

**Π. Κουκουλόπουλος: «Με τη Ρήτρα Δίκαιης Μετάβασης, η κατάργηση της Ιατροδικαστικής Υπηρεσίας Δυτικής Μακεδονίας θα είχε αποτραπεί»**

**Κοινοβουλευτική παρέμβαση** για **να ανακληθεί άμεσα** το «***Προεδρικό Διάταγμα*** *με το οποίο η Κυβέρνηση της* ***Ν.Δ. καταργεί*** *την Ιατροδικαστική Υπηρεσία* ***Δυτικής Μακεδονίας****, συνεχίζοντας τις* ***κατάφωρες αδικίες εις βάρος*** *της περιφέρειάς μας και* ***επιβεβαιώνοντας*** *ξανά την* ***αναγκαιότητα*** *να θεσπιστεί* ***δια νόμου*** *-υποχρεωτικά και διυπουργικά- η* ***Ρήτρα Δίκαιης Μετάβασης***», πραγματοποίησε πριν λίγο ο Πάρις Κουκουλόπουλος.

Ακολουθεί το πλήρες κείμενο της **Ερώτησης** του **Βουλευτή Κοζάνης** του ΠΑΣΟΚ – Κινήματος Αλλαγής προς τον **Υπουργό Δικαιοσύνης:**

**Θέμα: «Να ανακληθεί άμεσα η κατάργηση της Ιατροδικαστικής Υπηρεσίας Δυτικής Μακεδονίας»**

Την **9η Απριλίου** 2025 δημοσιεύθηκε στην Εφημερίδα της Κυβερνήσεως (Φ.Ε.Κ. Α’ 52: <https://ia37rg02wpsa01.blob.core.windows.net/fek/01/2025/20250100052.pdf> ) το αριθμ. **30 Προεδρικό Διάταγμα,** με το οποίο η **Κυβέρνηση της Ν.Δ. καταργεί** την Ιατροδικαστική Υπηρεσία **Δυτικής Μακεδονίας**, συνεχίζοντας τις **κατάφωρες αδικίες εις βάρος** της περιφέρειάς μας και **επιβεβαιώνοντας** ξανά την **αναγκαιότητα** να θεσπιστεί δια νόμου -υποχρεωτικά και διυπουργικά- η **Ρήτρα Δίκαιης Μετάβασης**.

Αναλυτικότερα, στο άρθρο 25 «*Γ’ Διεύθυνση Ιατροδικαστικής Υπηρεσίας*» ορίζεται ότι «*2. Η Γ’ Διεύθυνση Ιατροδικαστικής Υπηρεσίας συγκροτείται από τα ακόλουθα Τμήματα: α) Τμήμα Ιατροδικαστικής Υπηρεσίας* ***Θεσσαλονίκης, με έδρα τη Θεσσαλονίκη******και τοπική αρμοδιότητα*** *για την Περιφέρεια Κεντρικής Μακεδονίας* ***και την Περιφέρεια Δυτικής Μακεδονίας***».

Επιπλέον, στην περίπτωση (ι) της παραγράφου 1 του άρθρου 57 «*Τελικές και μεταβατικές διατάξεις»* αναγράφεται ότι *«ι) Οι οργανικές θέσεις και το* ***υπηρετούν προσωπικό******της καταργούμενης*** *Ιατροδικαστικής Υπηρεσίας* ***Δυτικής Μακεδονίας******μεταφέρονται*** *στο Τμήμα Ιατροδικαστικής Υπηρεσίας* ***Ηπείρου,*** *πλην της μίας (1) θέσης του κλάδου ΠΕ Ιατροδικαστών και του υπηρετούντος σε αυτή Ιατροδικαστή που μεταφέρονται στην Γ’ Διεύθυνση Ιατροδικαστικής Υπηρεσίας*».

Δεδομένης της **ανεπίτρεπτης ταλαιπωρίας και των εξόδων** που προκαλεί στους **κατοίκους** των **νομών Κοζάνης, Γρεβενών, Καστοριάς και Φλώρινας** η επιλογή της Κυβέρνησης να δώσει την τοπική αρμοδιότητα της Δυτικής Μακεδονίας στο Τμήμα Ιατροδικαστικής Υπηρεσίας Θεσσαλονίκης, με έδρα τη **Θεσσαλονίκη.**

Δεδομένων των **πολλαπλών δυσμενών ανατροπών** που επιφέρει στη ζωή και στις οικογένειες των **εργαζομένων** της καταργούμενης Ιατροδικαστικής Υπηρεσίας Δυτικής Μακεδονίας η επιλογή της Κυβέρνησης να **μεταφέρει** το υπηρετούν προσωπικό (πλην μίας θέσης) στο Τμήμα Ιατροδικαστικής Υπηρεσίας **Ηπείρου**, το οποίο (όπως ορίζεται στην περίπτωση γ’ της παραγράφου 2 του άρθρου 26 του νέου Π.Δ.) έχει έδρα τα **Ιωάννινα.**

Δεδομένης της αριθμ. **306/30/22.1.2025 Τροπολογίας** μου «***Ρήτρα Δίκαιης Μετάβασης για τη Δυτική Μακεδονία***» ( <https://koukoulopoulos.gr/tropologia-ritra-dikaiis-metavasis-dyt-mak/> ), η οποία αποτελεί υλοποίηση δέσμευσης της Κυβέρνησης της Ν.Δ. (που εξαγγέλθηκε το 2020 και έκτοτε αγνοείται) για ειδική κατά προτεραιότητα λήψη θετικών μέτρων ιδιαίτερης μέριμνας προς όφελος των κατοίκων στην υπό απολιγνιτοποίηση Δυτική Μακεδονία.

**Ερωτάται ο κ. Υπουργός:**

1. **Για ποιους λόγους καταργήσατε** την Ιατροδικαστική Υπηρεσία **Δυτικής Μακεδονίας** μεταφέροντας την τοπική αρμοδιότητά της στη **Θεσσαλονίκη** και το ανθρώπινο δυναμικό της στα **Ιωάννινα** (και ενός στη **Θεσσαλονίκη**);
2. Σκοπεύετε **να ανακαλέσετε άμεσα την ανεπίτρεπτη απόφασή σας**, εφαρμόζοντας τη δέσμευση της Κυβέρνησής σας για διυπουργική εφαρμογή Ρήτρας Δίκαιης Μετάβασης;

Ο Ερωτών Βουλευτής

Κουκουλόπουλος Παρασκευάς (Πάρις)